A Tanács 1546/73/ESZAK, EGK, Euratom rendelete

(1973. június 4.)

a Bizottság elnökének és tagjainak, valamint a Bíróság elnökének, bíráinak, főtanácsnokainak és hivatalvezetőjének járandóságairól szóló, 422/67/EGK, 5/67/Euratom rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Közösségek egységes Tanácsának és egységes Bizottságának létrehozásáról szóló, 1965. április 8-án Brüsszelben aláírt szerződésre [1], és különösen annak 6. cikkére,

mivel, tekintettel a Közösségek tisztviselőinek illetménye terén végrehajtott kiigazításra, célszerű módosítani a Bizottság és a Bíróság tagjainak járandóságait meghatározó rendelet egyes rendelkezéseit annak biztosítása érdekében, hogy megőrizzék a differenciáltságot egyrészt a Bizottság tagjainak és a Bíróság tagjainak, másrészt pedig az Európai Közösségek tisztviselőinek a fizetése között,

ELFOGADTA EZT A RENDELETET:

1. cikk

A legutóbb a 2690/72/Euratom, EGK, ESZAK tanácsi rendelettel [2] módosított, a Bizottság elnökének és tagjainak, valamint a Bíróság elnökének, bíráinak, főtanácsnokainak és hivatalvezetőjének járandóságairól szóló, 1967. július 25-i 422/67/EGK, 5/67/Euratom tanácsi rendelet [3] a következőképpen módosul:

a) A 2. cikk helyébe 1972. július 1-i hatállyal a következő rendelkezés lép:

"2. cikk

(1) A Bizottság tagjainak havi alapilletménye úgy alakul ki, hogy az Európai Közösségek A1 fokozat utolsó lépcsőfokán álló tisztviselőjének alapilletményét a következő százalékkal szorozzák:

elnök: | 138 % |

alelnök: | 125 % |

a többi tag: | 112,5 % |

(2) A Bíróság tagjainak havi alapilletménye úgy alakul ki, hogy az Európai Közösségek A1 fokozat utolsó lépcsőfokán álló tisztviselőjének alapilletményét a következő százalékkal szorozzák:

elnök: | 138 % |

bíró vagy főtanácsnok: | 112,5 % |

hivatalvezető: | 101 %" |

b) A 3. cikk szövege helyébe 1972. július 1-i hatállyal a következő rendelkezés lép:

"3. cikk

A Bizottság és a Bíróság tagjai családi támogatásokra jogosultak, amelyeket a személyzeti szabályzat 67. cikke és ugyanezen szabályzat VII. melléklete 1–3. cikke rendelkezéseinek megfelelően állapítanak meg."

c) A 4. cikk (2) és (3) bekezdésének helyébe 1972. július 1-i hatállyal a következő szöveg lép:

"(2) A Bizottság tagjai havi ruházati költségtérítésben részesülnek, amelynek összege:

elnök: | 29745 BEF |

alelnök: | 19115 BEF |

a többi tag: | 12745 BEF |

elnök: | 29745 BEF |

bíró vagy főtanácsnok: | 12745 BEF |

hivatalvezető: | 11620 BEF |

(3) A Bíróság tanácsvezető bírái hivatali idejük alatt ezen túlmenően havi 17000 BEF beosztási pótlékot kapnak."

d) A 4. cikk 1972. július 1.-i hatállyal a következő (4) bekezdéssel egészül ki:

"(4) A (2) és a (3) bekezdésben említett juttatásokat a megélhetési költségek növekedésének figyelembevételével a Tanács minősített többséggel évente emeli."

e) A 422/67/EGK, 5/67/Euratom rendelet a 4. cikk után 1972. július 1-i hatállyal a következő 4a. cikkel egészül ki:

"4a. cikk

A 2. cikkben említett alapilletmények, a 3. cikkben említett családi támogatások és a 4. cikk (1) bekezdésében említett juttatások a Belgiumban alkalmazott tisztviselők tekintetében a Tanács által – az Európai Közösségek tisztviselői személyzeti szabályzata 64. és 65. cikkének alapján – előírt súlyozás hatálya alá esnek."

2. cikk

A 422/67/EGK, 5/67/Euratom rendelet 7. cikke 1973. január 1-i hatállyal a következőképpen módosul:

a) Az (1) bekezdés helyébe a következő szöveg lép:

"(1) A Bizottság vagy a Bíróság volt tagja a hivatalból való kilépését követő hónap első napjától kezdve három éven át havi átmeneti juttatásra jogosult, amelyet a következő eljárás szerint határoznak meg:

- két évnél rövidebb szolgálati idő esetén a hivatalból való kilépésekor járó alapilletmény 40 %-a;

- két évnél hosszabb, de három évnél rövidebb szolgálati idő esetén ugyanennek az illetménynek a 45 %-a;

- három évnél hosszabb, de öt évnél rövidebb szolgálati idő esetén ugyanennek az illetménynek az 50 %-a;

- öt évnél hosszabb, de tíz évnél rövidebb szolgálati idő esetén ugyanennek az illetménynek az 55 %-a;

- tíz évnél hosszabb, de tizenöt évnél rövidebb szolgálati idő esetén ugyanennek az illetménynek a 60 %-a;

- egyéb esetekben pedig ugyanennek az illetménynek a 65 %-a."

b) A rendelet a (4) bekezdés után egy új (5) bekezdéssel egészül ki, amelynek szövege:

"(5) A Bizottság vagy a Bíróság volt tagja az (1) bekezdésben említett három éves időszak alatt jogosult a 3. cikkben előírt családi támogatásokra."

3. cikk

A 422/67/EGK, 5/67/Euratom rendelet 9. cikke első albekezdésében említett 60 %-os ráta helyébe 1973. január 1-jei hatállyal 70 %-os ráta lép.

4. cikk

A 422/67/EGK, 5/67/Euratom rendelet 7., 8., 9., 10., 15. és 20. cikke, illetve az 1969. október 29-i határozattal módosított, az Európai Szén- és Acélközösség Bírósága tagjainak járandóságaira irányadó szabályok meghatározásáról szóló, 1958. október 14-i tanácsi határozat alapján szerzett nyugdíjakat és juttatásokat az 1., 2. és 3. cikknek megfelelően a fenti rendelkezésekben megállapított időponttól kezdődő hatállyal felül kell vizsgálni.

5. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1973. június 4-én.

a Tanács részéről

az elnök

R. Van Elslande

[1] HL 152., 1967.7.13., 2/67. o.

[2] HL L 286., 1972.12.23., 1. o.

[3] HL L 187., 1967.8.8., 1/67. o.

--------------------------------------------------